'Metanoia' vra hele lewe | Netwerk24
Deur Stephan Joubert 13 Januarie 2020 00:00
Die enigste blywende verandering is daardie soort wat strek tot in jou siel. Dit is presies wat Jesus in Markus 1:15 vra as Hy sê "bekeer julle, want die koninkryk van God het naby gekom". Die Griekse woord wat hier met bekering vertaal word, is metanoia. Dit is 'n radikale lewensverandering wat begin by jou denke. Dit is 'n splinternuwe manier van dink oor en kyk na die lewe. Metanoia kom teen 'n baie hoë prys. Dit stel jou bekend aan die nuwe realiteit van God, een waar jy jouself aanhoudend moet verloor om te leef.
Min mense wat hulleself navolgers van Jesus noem, verloor regtig alles om alles opnuut in Hom te vind. Hulle gee eintlik net hul harte vir Hom en gaan rustig voort met hul bestaande lewe. Maar daardie diep verandering, daardie metanoia wat maak dat hulle met oorgawe leef in God se nuwe ryk, ontwyk hulle. Hoor weer: Metanoia vra meer as jou hart. Dit vra jou denke; dit vra jou hele lewe vir God.